**Jelena Simić[[1]](#footnote-1)**

**ZNAČAJ POSTOJANJA PROTOKOLA LEČENJA ZA POSTUPANJE ZDRAVSTVENIH RADNIKA**

U sistemu zdravstvene zaštite protokoli lečenja imaju važno mesto kako za pacijente, tako i za lekare. Protokoli predstavljaju sistematski odabrana i objavljena sažeta uputstva o određenim medicinskim procedurama i treba da pomognu kako lekaru, tako i pacijentu u donošenju odluke o odgovarajućoj zdravstvenoj usluzi. Koristi od postojanja protokola lečenja su višestruke. Kao najvažnije navode se: poboljšanje kvaliteta pružene zdravstvene zaštite pacijentu; mogućnost da zdravstveni radnik relativno jednostavno izabere najbolju strategiju za lečenja pacijenta; racionalizacija utrošenih sredstava za lečenje pacijenata i mogućnost da se za uložena materijalna sredstva ostvare najoptimalniji rezultati. Protokolima se zapravo standardizuje lečenje na svim nivoima zdravstvene zaštite. Pored standardizacije zdravstvenih usluga protokoli mogu imati značajnu ulogu i u markiranju problema koji vode neefikasnosti u zdravstvu, ali i u postupcima utvrđivanja odgovornosti zdravstvenih radnika zbog lekarskih grešaka. Za potrebe ovog rada autorka je istražila da li postoje i koji je kvalitet protokola o prekidu trudnoće u zdravstvenim ustanovama u Srbiji i zaključila da nepostojanje protokola o prekidu trudnoće u zdravstvenoj ustanovi direktno uzrokuje kršenje osnovnih ljudskih prava pacijentkinja kao i visok rizik od sudskih sporova za utvrđivanje odgovornosti zaposlenih u zdravstvu.

**Ključne reči:** protokoli lečenja, odgovornost, lekarska greška, zdravstveni radnici, ljudska prava, prekid trudnoće

1. Doktor pravnih nauka, vanredna profesorka Pravnog fakulteta Univerziteta Union u Beogradu, jelena.simic@pravnifakultet.rs [↑](#footnote-ref-1)